# Margodic La Boissier

| ◄ Yvonaic | Margodic La Boissier | Ar vestres glorus ► |
Mar plij ganec’h, silaouet, hac e clewfet canan Eur chanson divertissant ’zo zavet er bloa-man ;
 A zo grêt d’eur plac’h iaouanc a deuz cuitêt he bro ; He c’hérent hac he ligné, hol e-maint en canvo.
 D’an amzer ma oa laeret, oa ar gwaz gant he zad ; En em disken eur bannac’h, oc’h eva boutaillad ;
 En em disken eur bannac’h, oc’h eva d’he iéc’hed ; — « Otro, ho merc’h Margodic am eus c’hoant da gavet. »
 An itron a oa prezant, a respont prontamant : — « Na grédan ket ec’h afe gant mab eur païzant ;
 « He zad a zo den gentil, he mamm a zo itron, « Ma merc’h a zo dimezel euz a gondision ;
 « Ma merc’h a zo dimezel dimeuz a La Boissier, « Na gredan ket ec’h afe gant eur palefrigner ! »
 Ar gwaz a nefoa speret, na laras gir a-bed, Hac a lèzas au itron d’achui he c’houplet...
 Eun de, p’errujont er gêr, a zo d’hê annonset, Na gant ho merc’h Henori, a oa Margot collet.
 Kerkent zo zavet enclasc, partout dre an noblans ; Na vân na zâl, na kigin, bars an apartanans;
 Na vân na zâl, na kigin, na cambr, na marchossi, Clasket ec’h ê Margodic bete ’bars er c’houldri ;
 Clasket ec’h ê Margodic en noblans tro-war-dro, Bete ’n poul-rod ar vilin a zellè un otro.
« Arru an abardaë, poent ê d’imp discuiza, « Zonet ec’h ê cloc’h ar pred, poent ec’h ê d’imp coania.
 « Goude, nin a goncluo petra a vezo grèt : « Rèd a vo scriva lizer na d’ho mocrebezed ;
 « Rèd a vo scriva lizer na d’he moerebezed ; « Ewit ma merc’h Margodic a renkin da gavet.
 « Warc’hoas vintin, pa zavin, me scrivo da Wengamp, « Da gerc’hed an archerrien, oh ! ia, incontinant.
 « Neuze ’c’h in da gâd ar gwaz p’hini ’n eus hi laeret ; « Ewit ma merc’h Margodic a renkin da gavet ;
 « Ewit ma merc’h Margodic d’in-me zur a rento, « Ha mar na ve ket crouget, ec’h ei d’ar galeo ! »
 An dewarlerc’h pa zavas, ec’h es da gâd ar gwaz : — « Clewet am eus Margodic a zo laeret ganac’h ? »
 — « Gwir eo : ho merc’h Margodic ha me a nem garrie ; « Mar vec’h prest d’hon eureuji, marteze ’n em rentfe.
 « Ma rafen eur griaden d’am dous, d’am c’harante, « Ouspenn seiz leo tro war dro ma mouez anavefe.
 « Mar na glewfe kel anon, me allfe monet c’hoas « Da gichen eur goz ween a zo en Lann-Golvaz,
 « Pe da ilis ar Feunteun, ha hi ma c’hlewfe prest. « Mar n’e man en Landerne, hi a zo êt da Vrest.
 Mont ra an ôtro d’ar gêr, pa n’alle goût netra ; Ar person a zo furroc’h a deu ive brema,
 Ha war digare farsal, hen eus lâret d’ar gwaz : « Me a oar kercouls ha c’hui pelec’h e-man ar plac’h.
 « Breman pa c’h eus hi laeret, c’hui renc hi eureuji, « Pe na pô ket da vale neblec’h e lec’h ma vin. »
 — « Ya zur, p’am eus hi laeret, on prest d’hi eureuji, « Ha me nem gavo ganec’h elec’h ma larfet d’in.
 — « Mar na gredet dont en de, deut en noz, mar caret ; « Ma ve zerret an ilis, c’hui chommo er porchet. »
 An dewarlerc’h pa zavas, ’c’h a gant ar feumeulen, Ewit mont da eureuji da ilis Sant-Jermen.
 Pa oant erru er verred, he breur, he mamm, he zad A lemas ar plac’h iaouanc digant he c’hamarad ;
 He breur a oa iaouancoc’h a neus lâret ractal : « Heman a zo eun tôl vil a teus grêt d’imp, ma c’hoar !
« Na pa glewo hon ligne, kerent ha mignoned, Gant-he dre hol er bed-ma ni a veo cazet. »
 Ar plac’hic, pa deus clewet, a deuz bet lavaret : « Contant on d’hen eureuji, p’hen eus ma anleuvet. »
 Met he zad, a oa prezant, a laras prontamant : « Me ho casso, Margodic, d’ar gouant da Wengamp ! »...
 ... « Et ê ma dous d’ar gouant, hac hi gwisket en griz, Met me iello da ermit, en forest ar Markiz,
 Hac a stigno ma lasso war benn eun envnic all, P’ê achapet ma fichon hac êt ma zenn da fall.
 C’hoas a chommis da zonjal eun neubeut er porchet, O welet pegen buhan ec’h ê bet achapet ;
 O welet ar finesse hen eus bet ar person, Digerri dor ar gawet ha leuskel ma fichon.
 Et ê ma dous d’ar gouant, hac hi gwisket en gwenn, Met me iello da ermit, da forest Sant-Jermen,
 Hac a stigno ma lasso war Coat ar Vilien, Lec’h biken ma daoulagad na wel ma mestres ken.
Mac’harit Fulup.